
REPUBLIKA HRVATSKA
TRGOVAČKI SUD SPLIT
Split, Sukoišanska 6


U   I M E   R E P U B L I K E   H R V A T S K E

R J E Š E NJ E

Trgovački sud u Splitu, po sucu Velimiru Vukoviću, kao stečajnom sucu, povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, 	OIB: 85821130368 za provedbu skraćenog stečajnog postupka nad dužnikom IMPETRO d.o.o., Trilj, Sv. Mihovila 58, OIB: 70042780273, dana 17. siječnja 2017. godine
	
r i j e š i o   j e

Odbacuje se zahtjev predlagatelja za provedbu skraćenog stečajnog postupka nad dužnikom IMPETRO d.o.o., Trilj, Sv. Mihovila 58, OIB: 70042780273.

O b r a z l o ž e n j e

Predlagatelj je dana 15. prosinca 2015. godine podnio zahtjev za provedbu skraćenog stečajnog postupka nad dužnikom IMPETRO d.o.o., Trilj, Sv. Mihovila 58, OIB: 70042780273.

Uvidom u izvadak iz sudskog registra za dužnika IMPETRO d.o.o., Trilj, Sv. Mihovila 58, OIB: 70042780273, MBS: 060242654, za utvrditi je kako je nad dužnikom temeljem rješenja FINE-Regionalni centar Split, Klasa: UP-I/110/07-01/8265, Ur. broj: 04-06-16-8265-31 od 29. ožujka 2016. godine, otvoren postupak predstečajne nagodbe. 

Prema odredbama članka 39. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPPN),  koje su važile u trenutku podnošenja prijedloga za otvaranje postupka predstečajne nagodbe, propisano je da je dužnik u stanju nelikvidnosti ili insolventnosti dužan predložiti otvaranje postupka predstečajne nagodbe, sukladno odredbama ovoga Zakona. Iznimno od odredbe iz stavka 1. ovoga članka, dužnik koji nema imovine ili je njegova imovina male ili neznatne vrijednosti i nema zaposlenih, a u stanju je nelikvidnosti ili insolventnosti, može predložiti otvaranje postupka predstečajne nagodbe. Do okončanja postupka predstečajne nagodbe nije dopušteno pokrenuti stečajni postupak.

Nadalje, odredbom članka 15. stavak 2. Stečajnog zakona ("Narodne novine" broj: 71/15, u daljnjem tekstu: SZ), propisano je, ako je pokrenut predstečajni postupak, do njegova završetka nije dopušteno pokretanje stečajnoga postupka.

Cilj postupka predstečajne nagodbe je omogućiti dužniku koji je postao nelikvidan i/ili insolventan, financijsko restrukturiranje na temelju kojeg će postati likvidan i solventan, a vjerovnicima pa tako i predlagateljima iz ovog postupka, da se omoguće povoljniji uvjeti namirenja njihovih tražbina od uvjeta koje bi vjerovnik ostvario da je protiv dužnika pokrenut stečajni postupak (članak 20. ZFPPN-a). Ukoliko pokrenuti postupak predstečajne nagodbe bude okončan sklapanjem predstečajne nagodbe, odnosno ukoliko isti postupak bude okončan odbacivanjem prijedloga ili obustavom postupka, tada će i sama Financijska agencija, u slučaju da utvrdi da kod dužnika postoje stečajni razlozi, imati dužnost podnijeti sudu prijedlog za otvaranje stečajnog postupka nad dužnikom.

Slijedom navedenog, ovaj sud je odlučio kao u izreci rješenja, temeljem odredbe članka 15. stavak 2. SZ-a. 

                                            U  Splitu, 17. siječnja 2017. godine


								          S U D A C

								           Velimir Vuković
								

POUKA O PRAVNOM LIJEKU:

Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka. O žalbi odlučuje sudac pojedinac ovog suda. O žalbi protiv odluke suca u prvom stupnju odlučuje Visoki trgovački sud Republike Hrvatske. 

